钦定古今图书集成/方舆汇编/职方典/第1320卷 > 《新设乳源县记》刘天锡
## 钦定古今图书集成/方舆汇编/职方典/第1320卷 > 《新设乳源县记》刘天锡

“天下之事，关生民之休戚，系方隅之安危，虑远大者
以为急务，肆玩愒者以为缓图，君子尚弭患于未兆，
而况明著者乎？”韶之曲江西有乳源乡，居民数百家，
陆通湖广、桂阳，盗贼出没无时，至则肆屠燹。然虽频
罹残虐，而民守死弗迁者，以易为生耳。绍兴间，乡民
胡世贤、邓寿保、丘元凤、苏杰、吴勋等，数以其当设县
治事，请于守臣。时诸重臣与韶守周侯舜元亦以其
地远民伙，政化难及，裁可上闻，得许报。父老闻之，欣
然趋事。余承乏司理，当道檄余经画立县之制。余承
命惟谨，夙夜不遑宁处，于乾道三年八月十有三日，
集乡儒父老邓灏辈议立县于乳源乡虞塘黄土岭
下。北枕云门峰，南面泰峰山。众峰罗“列，拱揖于前；一
水曲折，环绕于左。前方广而平，后丰隆而阜，信得所
矣。”由是取木于山，伐石于野，建县治、儒学、庙祠、坛、壝、
厅事、殿堂、廊庑、廨舍、仓库，以楹计五百八十有奇。筑
土城，周围五里馀，高十一尺，厚七尺。随里便为四门，
东通韶路，名曰“望韶”；南临溪水，名曰“观澜”；西望双峰，
名曰“迎翠”；北通宜寿，名曰“宜寿。”去县东百馀步，近犀
水，有高阜，立鼓楼于上，所以严戒禁，省晨昏，惕民之
勤，警民之惰也。次第就绪，丰约适中，需费量出，公帑
之积，工役取给于各乡之民。割曲江之乳源乡四里，
曰洲头，曰大富、曰宜寿、曰清江。崇信乡八里，曰平安
上曰平安下曰上平，上曰上平，下曰积善上曰积善
中曰积善，下曰崇恩。乐昌之新兴乡三里，曰嘉昌、曰
臣忠、曰石带，总十五里置县而以旧乡名其县曰“乳
源坊。”街廛市，区分类别，秩然有章。工始于乾道丁亥
秋九月，讫于乾道己丑冬十有二月。至是，士民始奠
厥居，商贾始得所归，室家相保，凶盗无虞。数百年镇
市之地，一旦化为宣化之所。盖因民之所“欲为而为
之，故民忘其劳而成之易也。”事竣，余复于诸重臣，因
来。知乳者郭𤣱以事不至，周侯仍檄余摄县之政。余
悯其规制尚未备，撤境内浮图之无名者二十区，取
其材砖，甃县学以树碑坊。凡释奠祭器，皆自是无不
备。敦请宿儒为师，取属乡曲江、乐昌之弟子员与凡
民之俊秀，皆来入乳学。衣冠文物，翕然兴起。斯邑斯
民，帡幪我朝大造之仁于无穷也。越岁辛卯二月既
望，新县尹萧光大来代政，余亦将丐恩休矣。因诸父
老请余记县治事迹，顾相谓曰：“大夫建功吾邑，惠恤
吾属，历四年馀矣。今而不可借留，恐继斯邑者莫知
创县之始。请勒诸石，识其岁月，俾后有所考。”此余《新
建乳源县治事实》之记所由来也。予名天锡，字梦征，
号东斋，吉之清江人也。其聚货、督役、效力各执事皆
急务于远大者列名于碑阴，示不忘也。乾道五月朔
日立。